[Foto’s] Boere en werkers ruk op na hof ná plaasmoordFoto: Dullstroom-boerevereniging. Talle boere, plaaswerkers en lede van die gemeenskap het vandag na die Belfast-landdroshof opgeruk waar drie verdagtes in verband met die moord op Sue Howarth verskyn het. Nico Uys, voorsitter van die Dullstroom-boerevereniging en GPF het aan Maroela Media gesê die gemeenskap is baie verbitterd. “ŉ Klein handjievol boere voorsien soveel kos aan die land, ons is die kosmandjie. Oor die afgelope 20 jaar het ons boere byna gehalveer en ons hou net aan om kos te produseer. Ons voel die regering kyk nie na ons nie.” Volgens Uys was daar vandag tussen 120 en 150 mense van die boeregemeenskap, insluitend boere en plaaswerkers, teenwoordig buite die Belfast-landdroshof. “Daar was ook lede van die DA. Die veiligheid van ons werkers is ook ŉ bekommernis; dis hoekom ons ses jaar gelede reeds die plaaswerkersveiligheidsforum begin het en ons het groot sukses hiermee,” het hy verduidelik. Foto: Dullstroom-boerevereniging. Uys het gesê die drie verdagtes se saak is tot 10 Maart uitgestel. “Die verdagtes het nie gepleit nie en het ook nie vir borgtog aansoek gedoen nie.” Maroela Media het vroeër berig Sue Howarth, die vrou wat saam met haar man in ŉ plaasaanval gemartel en toe langs ŉ pad afgelaai en vir dood agtergelaat is, is Dinsdagoggend in die Life Midmed-hospitaal in Middelburg oorlede. Die egpaar [Sue en Robert] is op 19 Februarie omstreeks 02:00 oorval op die plaas Marchlands, ongeveer 10 minute buite Dullstroom. David Spohr, Belfast se AfriForum-takvoorsitter, het vroeër gesê Sue het vermoedelik wakker geword, want sy was nie in die kamer toe Robert wakker geword het nie. “Die aanvallers het geld geëis en toe Robert vir hulle sê daar is moontlik geld in ŉ ander vertrek, was Sue reeds erg aangerand in daardie vertrek.” Foto: Dullstroom-boerevereniging. Spohr het gesê die aanvallers het met die egpaar weggery in hul Nissan Hi-Rider-bakkie. “Hulle het Robert geblinddoek in die bos afgelaai. Hy kon eers toe die son opkom homself loswikkel en na die pad stap, waar hy Sue langs die pad aangetref het.” Volgens Spohr het motors verby die beseerde egpaar gery, maar nie stilgehou nie. ŉ Verbyganger het uiteindelik in Belfast hulp ontbied. “Personeel van ŉ veiligheidsmaatskappy het hulle na die toneel gehaas en die egpaar gevind. ŉ Plastieksak was om Sue se nek gebind en sy het begin versmoor. Robert was getraumatiseer en het waarskynlik nie besef Sue sukkel om asem te haal nie. Die veiligheidsbeampte het dadelik die sak losgesny en Sue het weer begin asemhaal. Hulle is in ŉ ambulans na die Belfast-hospitaal geneem voordat hulle na die Life MidMed-hospitaal oorgeplaas is.”